7.2.2023
MT
Il-Ġurnal Uffiċjali tal-Unjoni Ewropea
C 47/197 L-Erbgħa 6 ta’ Lulju 2022
47.
Jinnota li l-aċċess għall-kura tas-saħħa jista' jiġi mfixkel mill-effett aggravat tad-diskriminazzjoni intersezzjonali; jappella lill-Istati Membri jiżguraw kopertura universali u aċċessibbli tal-kura tas-saħħa, inklużi servizzi tas-saħħa mentali speċjalizzati, u jneħħu b'mod urġenti l-ostakli li jeżistu għall-kura tas-saħħa għal kulħadd, inkluż għall-migranti f'sitwazzjoni amministrattiva irregolari u b'enfasi speċifika fuq in-nisa, fid-diversità kollha tagħhom; jevidenzja li l-aċċess għall-kura tas-saħħa m'għandu qatt jiġi mxekkel minn nuqqas ta' għarfien, preġudizzju jew stigma; jisħaq fuq l-importanza li l-professjonisti tal-kura tas-saħħa jipprovdu kura b'mod uman, nondiskriminatorju u mingħajr ġudizzju, filwaqt li jirrispettaw il-kunsens liberu, minn qabel u infurmat u d-drittijiet tal-pazjenti; jinnota li hemm nuqqas sostanzjali ta' data dwar in-nisa minn gruppi emarġinati u nisa migranti li jaċċessaw is-servizzi tas-saħħa, speċjalment is-servizzi tas-saħħa mentali; 48.
Jappella lill-Istati Membri jieħdu nota tal-effett aggravat tad-diskriminazzjoni intersezzjonali fuq l-aċċess għad-dijanjożi tal-kura tas-saħħa, b'mod partikolari fir-rigward tas-saħħa riproduttiva u speċifikament għan-nisa suwed, in-nisa tal-kulur u n-nisa minoritarji; ifakkar li s-saħħa u d-drittijiet sesswali u riproduttivi huma drittijiet fundamentali tal-bniedem li għalihom kulħadd, fid-diversità tiegħu, għandu jkollu aċċess sikur u legali; 49.
Jistieden lill-Istati Membri jadottaw u jimplimentaw strateġiji, politiki u programmi biex javvanzaw is-saħħa sesswali u riproduttiva u d-drittijiet relatati tal-gruppi ta' nisa emarġinati u jeliminaw l-ostakli sistemiċi, finanzjarji, legali, prattiċi u soċjali li jaffaċċjaw u biex jiżguraw li s-saħħa u d-drittijiet sesswali u riproduttivi jiġu protetti u rispettati fl-Istati Membri kollha; jappella lill-Istati Membri jippromwovu l-ippjanar tal-familja u edukazzjoni komprensiva dwar is-sesswalità adattata għall-età u jgħinu lin-nisa f'sitwazzjonijiet vulnerabbli jew prekarji jaċċessaw kontraċezzjoni b'xejn, fil-forom differenti kollha tagħha, u jiżguraw li ma jiffaċċjaw l-ebda prattika diskriminatorja fl-aċċess għas-servizzi tas-saħħa; 50.
Jinkoraġġixxi lill-Istati Membri jiżguraw proċeduri legali aċċessibbli u trasparenti għar-rikonoxximent tal-ġeneru bbażati fuq l-awtodeterminazzjoni u skont ICD-11 tal-Organizzazzjoni Dinjija tas-Saħħa, jirrikonoxxu l-persuni trans, mhux binarji u intersesswali fil-liġi u jabolixxu l-ostakli bħal interventi kirurġiċi obbligatorji jew konsulenza psikoloġika obbligatorja; iħeġġeġ lill-Istati Membri jipprojbixxu l-mutilazzjoni ġenitali intersesswali u jiżguraw li t-trabi intersesswali ma jkunux soġġetti għal trattament mediku jew kirurġiku mhux vitali matul it-trabi jew it-tfulija; 51.
Jappella lill-Istati Membri jtemmu l-prattika tal-isterilizzazzjoni furzata, l-abort furzat u l-kontraċezzjoni sfurzata, inklużi n-nisa b'diżabilità u n-nisa Rom u l-medikalizzazzjoni għall-persuni trans, u jirrispettaw l-integrità fiżika tagħhom u ta' ġisimhom; jistieden lill-Istati Membri jiżguraw rimedji effettivi u f'waqthom għas-superstiti kollha ta' sterilizzazzjoni sfurzata u koerċittiva u d-divorzju furzat, inkluż permezz tal-istabbiliment ta' skemi ta' reparazzjonijiet effettivi; 52.
Ifakkar li n-nisa, fid-diversità kollha tagħhom b'mod partikolari dawk li jiffaċċjaw forom intersezzjonali ta' diskriminazzjoni, f'sitwazzjonijiet marġinalizzati u f'kuntesti ta' kunflitt, huma affettwati b'mod sproporzjonat mit-tibdil fil-klima u l-konsegwenzi tiegħu; jappella lill-Kummissjoni u lill-Istati Membri jiżguraw li l-azzjoni klimatika kollha tinkludi perspettiva intersezzjonali, inklużi l-ġeneru u r-razza, u li l-fondi u l-miżuri mmirati jiġu implimentati għal dan il-għan u jiggarantixxu l-parteċipazzjoni ugwali tan-nisa, fid-diversità kollha tagħhom, fil-korpi tat-teħid ta' deċiżjonijiet fil-livell internazzjonali, Ewropew, nazzjonali u lokali; 53.
Iħeġġeġ lill-Istati Membri jieħdu azzjoni rapida, effettiva u kkoordinata biex jipproteġu d-drittijiet tal-bniedem u jindirizzaw il-ħtiġijiet tas-saħħa sesswali u riproduttiva tan-nisa u l-bniet u l-popolazzjonijiet emarġinati affettwati mill-kunflitt fl-Ukrajna; o o 54.
o
Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.